
REFERAT
De colaborare intre Directia Urbanism a Primariei Municipiului Timisoara si Directia Urbanism a Primariei Municipiului Faenza
Pentru elaborarea unui proiect urbanistic privind Zona Stadionului – Cartierul Soarelui, Timisoara
Colaborarea dintre oraşele înfrăţite Timişoara şi Faenza este una de lungă durată şi cuprinde numeroase proiecte care au loc prin cooperarea celor două localităţi.
Astfel, se demarează un nou proiect, în domeniul urbanismului.

La începutul anului 2009 au avut loc întâlniri între Primarul Municipiului Timişoara, Gheorghe Ciuhandu şi Primarul Municipiului Faenza, Claudio Casadio, pe problematici de urbanism şi amenajarea teritoriului şi discuţii cu privire la studiile premergătoare necesare fundamentării noului P.U.G. al municipiului Timişoara.
In urma acestor întâlniri între reprezentanţii celor două municipii, s-a hotărât cooperarea pe teme de specialitate. Deoarece Direcţia de Urbanism este angrenată în elaborarea noului Plan Urbanistic General, Faenza s-a oferit prin arhitectul şef Ennio Nonni să-şi sprijine omologul timişorean.
Astfel, discuţiile care au avut loc se materializează într-un proiect de colaborare de specialitate între Direcţia de Urbanism din Timişoara şi Direcţia de Urbanism din Faenza.
Conform Ghidului privind metodologia de elaborare şi conţinutul cadru a Planului Urbanistic General (mar. 1999), pentru elaborarea Planului Urbanistic General, la localităţi peste 100.000 de locuitori, trebuie îndeplinite următoarele etape:
· Studii de fundamentare

· PUG propriu zis

· Documentaţii pentru avize/acorduri

În urma colaborării de specialitate, partenerii italieni şi-au oferit suportul gratuit în elaborarea unei părţi din studiile premergătoare acestui nou Plan Urbanistic General. Colaborarea pe tematici de urbanism s-a decis ca finalitate a corespondenţei iniţiate în 07.05.2009 între Primarul Municipiului Timişoara Gheorghe Ciuhandu şi Primarul Municipiului  Faenza Claudio Casadio, respectiv Arhitecţii Şefi ai celor două oraşe, Emilian Sorin Ciurariu şi Ennio Nonni. Această colaborare presupune: studii preliminare de specialitate, ateliere de lucru, schimb de experienţă, iar rezultatele vor fi prezentate prin organizarea unei conferinţe de urbanism.
Delegaţia formată din Ennio Nonni, Arhitect Şef al Municipiului Faenza, Antonello Impellizzeri, consilier în cadrul Direcţiei de urbanism Faenza şi Vittorio Maggi, consilier în cadrul Direcţiei patrimoniu din Faenza împreună cu specialiştii din Direcţia de Urbanism Timişoara a lucrat în perioada 28.06.2009 - 02.07.2009 la realizarea unei strategii privind rezolvarea anumitor proiecte cheie din oraş.

În urma acestor sesiuni de lucru s-a decis analizarea zonei de sud a oraşului şi propunerea unor proiecte punctuale, capabile să resusciteze urbanistic zona. Intrucât Consiliul Consultativ de Cartier din zona Soarelui a cerut asistenţă Direcţiei de Urbanism din Timişoara, această zonă a fost propusă spre analiză partenerului italian care s-a arătat interesat de acest proiect.

Echipa italiană beneficiază de o experienţă vastă în ceea ce priveşte planificarea urbană, bio-arhitectura şi ecologia urbană, experienţă exemplificată prin realizarea de proiecte precum: ”A Strategic Plan for the Historic City Center – Participation and Sustainability ” şi “A Mediterranean eco-neighbourhood ” în a căror elaborare a fost implicat direct Arhitectul Şef al Municipiului Faenza Ennio Nonni. 
Chiar dacă un proiect realizat de biroul de arhitectură al Municipiului Faenza costă zeci de mii de euro, ajungând până la sute de mii de euro în funcţie de amploarea proiectului, partea italiană şi-a oferit suportul gratuit la elaborarea acestui proiect, cu condiţia ca partea română să asigure costurile aferente cazării, mesei şi transportului, pentru ambele părţi, precum şi costurile aferente reprezentării grafice a acestui proiect. 
Având în vedere cele de mai sus, supunem spre analiză şi aprobare Consiliului Local al Municipiului Timişoara proiectul de colaborare între Direcţia Urbanism a Primăriei Municipiului Timişoara si Direcţia Urbanism a Primăriei Municipiului Faenza pentru elaborarea unui proiect urbanistic privind Zona Stadionului – Cartierul Soarelui, Timişoara.

